《药圃五咏 其二 甘菊》
宋代·方一夔

楚客赋夕餐，经传不著名。野菊或杀人，神农著翳经。

此品甘且辛，丛生数千茎。分种不封囊，移根或盆盛。

啖茶摘其叶，觞酒啜其英。风霜振枯槁，气味老更成。

平生攻苦淡，矜此岁晚情。不独醒头目，吾其寄馀龄。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。